Mide de 28 a 30 cm de luengo dende a punta d'o suyo pico gruixudo dica la suya coda de punta roma. A suya envergadura ye de 47 a 63 cm y en tierra mide uns 20 cm d'altaria. Lo masclo ye per un regular un mica mas gran que la fembra, pero tienen a mesma color. A frent, a coroneta y a foyeta son de color negra brilant, igual que la esquena, as alas y la coda. As partis inferiors de l'au, o peito, a tripera y las coberteras inferiors d'a coda son blancas. Totas dos patas y los grans pietz palmeaus son de color narancha brilant, lo que contrasta con as zarpas esmoladas y negras. Lo pico ye muit distintivo. De costau, o pico ye amplo y triangular, pero visto dende alto, ye estreito. A metat amán d'a punta ye de color roya anaranchada y la metat amán d'o tozuelo ye grisa.